ARROW เปิดกลยุทธ์ปี 62 ผุดสินค้าใหม่เต็มสูบ มั่นใจหนุนรายได้โตเข้าเป้า 10%
ARROW เปิดกลยุทธ์ปี 62 ผุดสินค้าใหม่เต็มสูบ มั่นใจหนุนรายได้โตเข้าเป้า 10%
6 มี.ค. 2562

นายธานินทร์ ตันประวัติ กรรมการผู้จัดการ บริษัท แอร์โรว์ ซินดิเคท จำกัด (มหาชน) ARROW เปิดเผยถึง ทิศทางธุรกิจของกลุ่มบริษัทฯ ปีนี้  เชื่อว่า ยังขยายตัวได้อย่างต่อเนื่องจากปีที่ผ่านมา เนื่องจากได้รับปัจจัยบวกจากธุรกิจหลัก ประเภทท่อเหล็กร้อยสายไฟฟ้าที่เติบโตอย่างต่อเนื่อง จากโครงการโครงสร้างพื้นฐานของภาครัฐที่จะเริ่มดำเนินโครงการในปี 2562 รวมถึงโครงการท่อร้อยสายไฟฟ้าใต้ดินที่คาดว่าจะมีโครงการออกมาให้ยื่นประมูลเพิ่มขึ้นจะเริ่มใช้ในไม่ช้า รวมทั้งโครงการรถไฟฟ้าสายสีส้ม รถไฟฟ้าสายสีชมพู และรถไฟฟ้าสายสีเหลือง
นอกจากนี้ บริษัทฯ ยังเตรียมเดินเครื่องจักรขยายกำลังการผลิตท่อร้อยสายไฟฟ้าใต้ดิน เพื่อรองรับความต้องการท่อร้อยสายไฟฟ้าใต้ดินจากโครงการของภาครัฐ และโครงการรถไฟฟ้า โดยจะขยายเป็น 1 ล้านเมตรต่อปี จากเดิมอยู่ที่ 3 แสนตันต่อปี ด้วยงบลงทุนราว 12 ล้านบาท อีกทั้งได้ออกผลิตภัณฑ์ใหม่ ที่ผลิตจากแผ่นโฟม (PID) ที่ใช้ในระบบปรับอากาศ เป็นการซื้อเทคโนโลยีเครื่องจักร และแบรนด์สินค้าจากประเทศจีน มูลค่าลงทุนกว่า 10 ล้านบาท เพื่อเป็นการเข้ามาทำการผลิต และจะรองรับออเดอร์ด้านงานท่อปรับอากาศ
โดยปัจจุบันบริษัทฯ ยังมีใบสั่งซื้อสินค้าที่อยู่ระหว่างการเสนองานคิดเป็นจำนวน 258 ล้านบาท  และมีงานในมือรอรับรู้รายได้ (Backlog) กว่า 900 ล้านบาท   โดยบริษัทฯ เตรียมเสนองานอีกหลายโครงการ จึงทำให้เชื่อว่า ปีนี้ภาพรวมธุรกิจของกลุ่มบริษัทฯ น่าจะยังขยายตัวต่อไปได้ และสามารถทำกำไรได้อย่างแข็งแกร่ง เมื่อเทียบกับธุรกิจในกลุ่มเดียวกัน โดยคาดว่า รายได้ปีนี้จะเติบโตประมาณ 10% จากปีก่อน
“บริษัทฯ ให้ความสำคัญกับการสร้างยอดขายให้เติบโต และคาดว่าความสามารถในการทำกำไรจะกลับมาโดดเด่นขึ้นอีกครั้ง โดยบริษัทฯ เชื่อว่าธุรกิจท่อร้อยสายไฟฟ้ายังแข็งแกร่ง เนื่องจากมีการส่งมอบสินค้าให้ตรงเวลา และท่อร้อยสายไฟฟ้าใต้ดินที่จะเติบโต เพราะบริษัทฯได้เพิ่มกำลังการผลิต และมีโอกาสจะได้งานรับเหมาในโครงการท่อร้อยสายไฟฟ้าใต้ดินอีกด้วย “นายธานินทร์กล่าวในที่สุด